钦定古今图书集成/明伦汇编/氏族典/第068卷 > 朱勔
## 钦定古今图书集成/明伦汇编/氏族典/第068卷 > 朱勔

按《宋史朱勔传》：“勔，苏州人。父冲，狡狯有智数。始蔡京
居钱塘，过苏欲建僧寺阁，会费钜万。僧言必欲集此
缘，非朱冲不可。京以属郡守，郡守呼冲见京，京语故，
冲愿独任，京器其能。明年召还，挟勔与俱，以其父子
姓名属童贯，窜置军籍中，皆得官。徽宗颇垂意花石，
京讽勔语其父，密取浙中珍异以进，初致黄、杨三本”，
帝嘉之。后岁岁增加，至政和中始极盛，舳舻相衔于
淮、汴，号“花石纲。”勔擢至防御使，徐铸、应安道、王仲闳
等济其恶，流毒州郡者二十年。方腊起，以诛勔为名。
童贯出师，承上旨尽罢去花木进奉，帝又黜勔父子
弟侄在职者，民大悦。然寇平，勔复得志，时谓“东南小
朝廷。”帝末年益亲任之。历随州观察使、庆远军承宣
使。燕山奏功，进拜宁远军节度使、醴泉观使。靖康之
难，欲为自全计，仓卒拥上皇南巡，且欲邀至其第。钦宗用御史言，放归田里。言者不已，羁之衡州，徙韶州、
循州，遣使即所至斩之。